作者:崔液
標題:上元夜六首
內容:玉漏銀壺且莫催，鐵關金鎖徹明開。誰家見月能閑坐，何處聞燈不看來。神燈佛火百輪張，刻像圖形七寶裝。影裡如聞金口說，空中似散玉毫光。今年春色勝常年，此夜風光最可憐。鳷鵲樓前新月滿，鳳凰臺上寶燈燃。金勒銀鞍控紫騮，玉輪珠幰駕青牛。驂驔始散東城曲，倏忽還來南陌頭。公子王孫意氣驕，不論相識也相邀。最憐長袖風前弱，更賞新弦暗裡調。星移漢轉月將微，露灑煙飄燈漸稀。猶惜路傍歌舞處，躊躕相顧不能歸。